Stevie Wonder moet nieroorplanting ondergaanStevie Wonder (Foto: Willy Sanjuan, AP) Die internasionale sanger Stevie Wonder het Saterdag aangekondig dat hy later vanjaar ’n nieroorplanting sal moet ondergaan. Wonder, wat veral bekend is vir sy treffers “I just called to say I love you” en “Isn’t she lovely”, het dié nuus aan aanhangers oorgedra by ŉ konsert in Hyde Park in Londen. Die BBC berig die 69-jarige sanger het verduidelik dat hy ŉ geskikte skenker gekry het en nog drie optredes vanjaar sal doen voordat hy in September die operasie sal ondergaan. Volgens The Detroit Free Press sukkel Wonder reeds al ŉ geruime tyd met sy gesondheid en toer hy met ŉ mediese span vir optredes wêreldwyd. Wonder het al 25 Grammy-toekennings ingepalm en was reeds 74 keer vir dié gesogte toekennings genomineer.